DE HUNIS[footnoteRef:1] [1:  Text sestaven na základě díla: Ammianus Marcellinus, Res gestae, XXXI, 2,1–11.] 

Huni sunt gens, de qua in libris veteribus non multa scribuntur. Ultra paludes Maeotides habitant et ad Oceanum glacialem pertinent, sed etiam multas alias terras percurrunt. Hi terribiles videri timoremque in aliis hominibus excitare cupiunt, itaque facies suas consulto deformant et infantibus genas ferro vulnerant. Vulneribus sanatis cicatrices in facie manent, quae barbam crescere prohibent et formam eorum turpem faciunt. Huni corpora firma, cervices crassas et membra valida habent. Hominibus similes sunt, sed asperiores videntur, itaque nonnulli eos feras bipedes esse putant.
Huni aedificia non habent neque sub tectis habitare solent et maximam partem vitae suae sub caelo agunt. Radices herbarum agrestium et carnem animalium edunt, quam non coquunt. Nam antequam ab eis comeditur, caro inter equum et femora viri in equo sedentis ponitur, ut ibi calescat. Vestimenta e lino aut pellibus animalium facta gerunt et ea non saepe mutant, itaque vestes eorum sordidae et vetustae esse solent. Capita galeris incurvis tegunt et crura coriis haedinis muniunt. Calcei eorum sunt duri et incommodi ad ambulandum. Qua de causa Huni pedestres in proeliis non bene pugnant, sed equis maxime confidunt. In equis suis etiam comedunt et bibunt atque per diem ac noctem manent, nam sedentes ad cervicem equi se inclinant et sic somnum capiunt.
Huni sunt bellatores acerrimi, quod procul etiam hostes vulnerare possunt. Pro telis enim missilia habent, quorum acumina ex acutis ossibus facta sunt. Cum ad hostes propius accedunt, gladiis comminus pugnant neque de sua salute multum cogitant. Ante proelium variis vocibus clamant, ut hostes terreant. Pugnantes celeriter moventur atque repente in multas partes discedunt, sed post breve tempus iterum confluunt et hostes impetu improviso aggrediuntur, laqueis eos capiunt et captos occidunt. Propter magnam celeritatem difficile est eos videre, cum vallum aut castra hostium petunt.
Nemo apud Hunos arat neque agrum colit. Omnes enim sine sedibus fixis, absque lege aut victu stabili per terras vagantur, semper fugietibus similes, cum carris, in quibus habitant. Ibi etiam coniuges pariunt et usque ad pubertatem pueros nutriunt. De rebus gravibus omnes simul consilium capiunt, quia non unus rex eos imperio regit, sed principes populum suum ducunt.
